**RO**

Protejarea democrației de atacurile autoritare

Ceea ce se întâmplă între alegeri este la fel de important pentru democrație ca și alegerile în sine, explica politologul Brian Klaas în cadrul seminarului special al grupului nostru, chemându‑ne pe toți să „facem din Europa o promotoare a democrației”.

Adesea, democrația este înțeleasă în sens restrâns, ca însemnând numai mersul la urne, și existența sa este prea adesea considerată de la sine înțeleasă. Însă dreptul de vot, alegeri libere și corecte, o presă liberă, agenții de monitorizare, societate civilă etc., – toate acestea sunt piloni esențiali ai unei democrații veritabile și nu sunt ușor, și nici ieftin de obținut.

Brian Klaas, politolog la University College London, susține că astăzi democrațiile sunt ținta atacurilor peste tot în lume, nu doar în locuri îndepărtate, ci și în Statele Unite ale Americii, sau chiar mai aproape, la noi acasă, în Europa, unde autocrații din Polonia, din Ungaria lui Orban sau din vecinătatea apropiată – Turcia, Siria etc. – încalcă principii fundamentale precum statul de drept, libertatea presei și altele. Autocrații zguduie din temelii fiecare dintre pilonii de susținere ai democrației, subminând încrederea publicului în instituții și astfel punând în pericol societăți democratice întregi.

De aceea ce se întâmplă între alegeri este la fel de important ca alegerile în sine, a spus Klaas în cursul seminarului grupului nostru. El a făcut apel la reprezentanții locali și regionali să consolideze democrațiile și la nivelul lor de guvernanță, nu doar în cazurile în care puterea se află deja în mâinile unor lideri autoritari, ci și ca un zid de apărare împotriva liderilor sau grupurilor autoritare care ar putea apărea pe viitor. Pentru că, sub administrația președintelui Trump, Statele Unite ale Americii nu mai sunt purtătorul consacrat pe plan mondial al stindardului democrației, depinde de noi să facem din Europa o promotoare curajoasă și convinsă a democrației. Dl Klaas a menționat unele puncte de acțiune concrete care să ne ajute să facem acest lucru, punând nivelul local la comanda navei democrației, astfel încât să dea un exemplu pentru nivelul național; sondajele de opinie arată în mod sistematic că reprezentanții locali aleși inspiră cetățenilor un grad înalt de încredere.

**Cum să consolidăm castelul de nisip al democrației pentru a-l apăra de valul autoritar?**

Ca reacție la provocările cu care se confruntă democrațiile în acest moment, Klaas a prezentat mai multe acțiuni concrete, menite să ne consolideze democrațiile împotriva liderilor autoritari actuali sau viitori:

* Crearea de progres economic – nu numai creșterea PIB-ului, ci creșterea prosperității resimțite de majoritatea cetățenilor
* Pregătirea pentru economia automatizată (și dislocarea pe care o va implica ea)
* Construirea unor coaliții multipartite care să sprijine și să apere în mod clar principiile democratice (democrațiile fragmentate sunt mult mai vulnerabile)
* Creșterea transparenței presei, mai ales la nivel local (pentru ca publicul să înțeleagă mai bine cum investighează jurnaliștii credibili faptele și cum le verifică veridicitatea)
* Creșterea responsabilității publice pentru cazurile de corupție pentru a întări încrederea în guverne
* Codificarea dispozițiilor încălcate astfel încât să devină legi imposibil de încălcat. Obiceiurile democratice sunt ușor de încălcat dacă nu sunt consfințite prin legi infailibile.
* Consolidarea instituțiilor independente pentru a le proteja de interferențele politice.
* Educația civică—electorii dezinformați trebuie să devină electori corect informați
* Reducerea punctelor vulnerabile în „războiul informațional” (utilizarea sistemelor pe hârtie; să ținem cu adevărat piept Rusiei)
* Impunerea de costuri reale liderilor autoritari (există stimulentul aderării la UE, dar nu s-au pus încă în aplicare măsurile disuasive: Orban/Erdogan)
* Posibilitatea granturilor publice pe termen lung pentru jurnalismul local cu adevărat independent, cu mecanisme robuste de protejare a independenței lor
* O atitudine exemplară de consens și de compromis și refuzul de a împroșca cu otravă în viața publică
* Transformarea Europei într-un bastion redutabil al democrației

Ossi Martikainen, care a prezidat ședința grupului, a spus:

„Democrația nu înseamnă numai alegeri. Pentru continuarea culturii democratice, este esențial să se respecte regulile la toate nivelurile: al cetățenilor, al politicienilor etc. Acum, mai mult decât oricând, este nevoie ca cetățenii să păstreze vie cultura democratică, care comportă atât drepturi, cât și obligații. Noi, politicienii, trebuie să promovăm o atmosferă politică optimă, nu să ne concentrăm doar pe câștigarea alegerilor, pentru ca apoi să dăm uitării democrația până la viitoarele alegeri.”

*Luni, 17 septembrie, Grupul ALDE al Comitetului European al Regiunilor l-a invitat la reuniunea grupului nostru pe politologul* [*Brian Klaas*](https://twitter.com/brianklaas)*(UCL), autor al lucrării „The Despot’s Apprentice: how the West is aiding the decline of democracy” și editorialist al Washington Post. El a ținut o prelegere cu titlul „The pillars of democracy under attack and how to protect them” (Pilonii democrației sunt atacați, cum îi apărăm?) și a făcut sugestii concrete despre cum putem întări instituțiile democratice la nivel local; a explicat, de asemenea, cum se folosește politica locală în Statele Unite pentru a-l constrânge pe președintele Trump și ce învățăminte valoroase am putea reține pentru democrațiile europene care sunt puse în fața unui adevărat flagel al populismului autoritar, prezent și viitor.*